डीडवाना | बीआरएमउच्च माध्यमिक विद्यालय डीडवाना के पूर्व छात्र विनोद प्रजापत पुत्र भागीरथ प्रजापत का एम्स से एमबीबीएस के लिए चयन होने पर संस्थान में स्वागत किया। संस्थान के अनुसार विनोद प्रजापत ने सत्र 2013-14 में 86.20 प्रतिशत के साथ परीक्षा उत्तीर्ण की थी। विनोद का संस्थान में माला साफा पहनाकर स्वागत किया गया। वर्तमान में विनोद एम्स ऋषिकेष से एमबीबीएस कर रहा है। इस दौरान निदेशक ने स्कूल के सभी विद्यार्थियों से आह्वान करते हुए कहा कि नियमित रूप से मेहनत करने वाला विद्यार्थी अपनी मनचाही मंजिल को प्राप्त कर सकता है। इस बात को विनोद को चरितार्थ किया है। उन्होंने बताया कि विनोद की शुरू से ही एम्स से एमबीबीएस करने की इच्छा थी। इसके लिए विनोद ने लगातार कड़ी मेहनत की और एम्स में प्रवेश लेने में सफल रहा। विनोद ने अपने संबोधन में स्कूल द्वारा दिए गए मार्गदर्शन के लिए आभार जताया।